**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.12.2019, ora 08.00 – 20.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 20.12.2019, ora 07.00**

**RÂURI**

Debitele au fost în general staționare.

Formaţiunile de gheaţă (gheaţă la maluri) existente în bazinele superioare ale Mureşului, Oltului, Moldovei şi Bistriței au fost în restrângere și eliminare.

Debitele se situează, în general, la valori cuprinse între 30-100% din mediile multianuale lunare, mai mici (sub 30% din normalele lunare) pe: Crasna, Barcău, Crişul Negru, Crişul Alb, Bega Veche, Timiş, Moraviţa, Caraş, Rm. Sărat, Tazlău, Bârlad, Jijia, cursul inferior al Bistriței, unii afluenţi ai Someșului (Sălăuţa, Ilişua, Lonea, Fizeş, Lăpuş), ai Mureșului (Luţ, Comlod, Feernic, Vișa, Secaș, Ampoi, Râul Mare) și mai mari (peste 100% din normalele lunare) pe cursul inferior al Jiului, pe Motru şi pe unii afluenți ai Oltului inferior.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staţionare.

Formaţiunile de gheaţă (gheaţă la maluri) existente vor fi în restrângere, diminuare şi eliminare.

Sunt posibile creşteri de niveluri şi debite pe unele râuri din zona de munte ca urmare a cedării apei din stratul de zăpadă.

Nivelurile pe râuri la stațiile hidrometrice se vor situa sub COTELE DE ATENȚIE.

**DUNĂRE**

Debitul la intrarea în ţară (secţiunea Baziaş) în intervalul 19.12.2019 – 20.12.2019 a fost în creștere, având valoarea de 4000 m3/s, sub media multianuală a lunii decembrie (5200 m3/s).

În aval de Porţile de Fier debitele au fost în creștere la Gruia și pe sectorul Giurgiu – Cernavodă și în scădere pe sectoarele Calafat – Zimnicea și Hârșova – Tulcea.

Debitul la intrarea în ţară (secţiunea Baziaş) va fi staționar (4000 m3/s).

În aval de Porţile de Fier, debitele vor fi în creștere pe sectoarele Gruia – Bechet și Călărași – Vadu Oii și în scădere pe sectoarele Corabia – Oltenița şi Brăila – Tulcea.

**2.** **Situația meteorologică în intervalul 19.12.2019, ora 08.00 – 20.12.2019, ora 06.00**

**ÎN ŢARĂ**

Vremea s-a menținut deosebit de caldă în cea mai mare parte a țării. Cerul a fost variabil, cu nori joși și ceață- în regiunile centrale în primele ore ale zilei și din nou noaptea, iar în cele extracarpatice pe arii restrânse dimineața și local cu precădere din a doua parte a nopții. Vântul a suflat slab și moderat, cu unele intensificări în zona montană înaltă. La ora 20.00 stratul de zăpadă era prezent pe arii restrânse în zona montană înaltă și măsura în platformele stațiilor meteorologice până la 54 cm la Bâlea Lac- în Masivul Făgăraș. Temperaturile maxime s-au încadrat între -1 grad la Miercurea Ciuc și 18 de grade la Oravița și Ploiești, iar la ora 06.00 se înregistrau valori termice cuprinse între -5 grade la Miercurea Ciuc și Joseni și 15 grade la Dumbrăvița de Codru.

**LA BUCUREŞTI**

Vremea s-a menținut deosebit de caldă și a fost în general frumoasă. Cerul a fost variabil, cu nori joși în a doua parte a nopții și ceață spre sfârșitul intervalului îndeosebi în zona preorășenească. Vântul a suflat slab până la moderat. Temperatura maximă a fost de 13 grade la Afumați, 14 grade la Filaret și 15 grade la Băneasa, iar la ora 06.00 se înregistrau 3 grade la Afumați și Băneasa și 4 grade la Filaret..

**3. Prognoza meteorologică în intervalul 20.12.2019, ora 08.00 – 21.12.2019, ora 08.00**

**ÎN ŢARĂ**

În Moldova, Muntenia și Oltenia și local în centrul țării temperatura aerului va marca o scădere, în condiții de nebulozitate joasă și ceață persistente în mare parte din zi, pe suprafețe mici asociate cu burniță. În restul teritoriului valorile termice se vor menține mai ridicate față de normele climatologice ale perioadei, cerul va fi variabil, cu înnorări temporare și izolat ploi slabe. Vântul va sufla slab și moderat, cu intensificări în zona montană înaltă și local în Banat și Crișana. Temperaturile maxime se vor încadra între 5 și 15 grade, mai coborâte în zonele cu ceață persistentă și ușor mai ridicate în Dealurile de Vest; minimele termice vor fi cuprinse între -2 și 10 grade, mai coborâte în depresiunile intramontane, spre -7 grade.

**LA BUCUREŞTI**

Deși în scădere față de zilele precedente, valorile termice se vor situa în continuare peste cele caracteristice perioadei. În cea mai mare parte a intervalului, va fi nebulozitate joasă, iar la începutul zilei și noaptea se va forma ceață. Vântul va sufla în general slab. Temperatura maximă va fi de 6...7 grade, iar cea minimă se va situa în jurul a 3 grade.

1. ***CALITATEA APELOR***

***Administrația Națională „Apele Române”*** informează că la data de 19.12.2019, la ora 10.50, în urma lucrărilor de reabilitare la Stația de Epurare Câmpia Turzii - jud. Cluj, aparținând S.C. Compania de Apă Arieș S.A. Turda, apele neepurate au fost evacuate direct în colectorul pluvial Poiana, după care au ajuns în râul Arieș. Evacuarea de ape uzate a fost stopată în aceeași zi, la ora 16.00. S-au prelevat probe de apă pentru efectuarea analizelor de laborator. Nu s-a raportat mortalitate piscicolă. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului București și Inspectoratul General pentru Situații de Urgență*** au informat telefonic despre producerea, în seara zilei de 19.12.2019, unui incendiu puternic la un depozit auto/service auto pe o suprafață de aproximativ 400 mp situat pe Șoseaua Fundeni din municipiul București. Populația a fost avertizată prin sistemul Ro-Alert din cauza fumului dens, generat de materialele plastice, lichide inflamabile și anvelopele care ard. La intervenție au fost mobilizate 12 autospeciale de stingere, Detașamentul Special de Salvatori, 2 echipaje SMURD și unul de descarcerare aparținând ISU B-IF. Vom reveni cu informații suplimentare.

1. **În domeniul solului şi vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE